text:
Viene o Vignesie?6 coments Publicât da il crot il sabato, dicembre 29, 2007
Par tradizion il prin dal an, tor misdì, o nin a cjase dai miei a fâ i auguris e a gustâ.
Ogni volte lis robis a somein simpri compagnis scuasit che a fossin une fotocopie.
Di cualchi an in ca però e je une robe che e dâ un fastidi che mai a gno pari: pe television no fasin plui viodi il conciert dal prin dal an!
O miôr al puest dal conciert vêr, chel di Viene, a fasin viodi chel di Vignesie cun dome musiche taliane. Al puest dal Donau Blu di Strauss a fasin il Nabucco, al puest de Marcie di Radezky a metin il prindis de Traviata.
Magari la musiche e je biele istès, ma la robe no i somee compagne. I prins agns al à viodût bruntulant la diferide il dopomisdì ma ae fin al à cjatât la soluzion: viodisi la direte su la television slovene tulugnant dut il timp cuintri il canone RAI che nus tocje paiâ.
Dopo dusinte agns nus tocje ancjemò jessi chi a sielzi fra Viene e Vignesie.
Regâl di Nadâl3 coments Publicât da il crot il domenica, dicembre 23, 2007
Lis fiestis di Nadâl a son un periodi particolâr dal àn. A son lis zornadis plui curtis, al è rivât il frêt e sigurementri i antropolics nus contaressin che la fieste cristiane si je inseride su fiestis e tradizions une vore plui antighis. Vuê dut câs al è il consumisim che al fâs di paron: ju ducj a spindi e a comprâ!
Il Nadâl al è però une altre robe se si àn in cjase dai fruts. Il mê plui grant di agns a 'nd à cuatri, lui e la mari a àn traficât in lunc e in larc par fâ il presepi e l'arbul e cumò o sin in spiete di Babbo Natale.
Un biel post su chest personaç e sul so non lu veve fat timp indaûr Janez, probabilmentri al corispuindarês al nestri San Nicolau che però nol ven la gnot di Nadâl ma ai prins di Dicembar (prime di Sante Luzie).
A dì il vêr, i regâi di Nadâl a mi no mi ju puartave Babbo Natale ma al jere Gjesù bambin (in persone).
Tornant a i miei fruts, chel plui grant vuê mi clame in bande e mi dîs:
“Papà, sâstu ce che o ai domandât a Gjesù bambin”
Jo o savevi benissim ce che i veve domandât e che cu là mari al veve preparât une letarute dulà che al veve disegnât il regâl di vê, un dinosaur vert (che jo o ai za comprât di cualchi dì).
“No, no sai, ce i âstu domandât?” i ai rispuindût
e lui sot vôs mi dîs “Un robot”
Un robot?! E dulà lu cjatio un robot cumò? Alore o ai cirût di spiegai:
“Viôt che tu âs fat la letarute dulà che tu i âs domandât un dinosaur”.
“No” mi à dite “il dinosaur lu ai domandât a Babbo Natale, a Gjesù bambin o ai domandât un robot”
La colpe lu sai, e je dute di chei sacramentâts di nonos che i devin vê contât che a Nadâl al ven ancje Gjesù bambin.
No sai ancjemò cemût che o risolvarai la cuestion.
La tutele2 coments Publicât da il crot il mercoledì, dicembre 19, 2007
No a ducj e je lade ju la aprovazion de gnove leç regjonâl su la lenghe furlane. Intant che o spietin di capî ce che e dîs verementri e di viodi trops bêçs che e vignaran stanziâts par metile in vore, o vin savût che e je in preparazion une gnove propueste di leç che un grup di conseîrs regjonâi a stâ preparant par corezi chel che al è stât fat. E je une propueste bipartizan e monoetniche che e somee plasê un grum a plui di cualchidun. Prin firmatari l'onorevul Gabane Ledrose che nus à contât di jessi simpri stât favorevul a une vere tutele de lenghe furlane, tal rispiet di ducj e cence pesâ su lis spesis regjonâls. La propueste di leç e à l'ambizion, secont lui, di deventâ un model pe tutele di dutis lis lenghis minoritariis talianis e parcè no europeanis.
Par une plui clare comprension il test al è stât voltât par furlan, visaitsi dut câs che chê che val e je dome la version taliane.
Gnovis normis pe tutele e pe promozion de lenghe e de culture furlane
art. 1 (Finalitâts)
La sole lenghe ufiziâl de regjon e je che taliane.
art. 2 (Tutele de lenghe furlane)
Se dut câs cualchidun, tal rispiet dal articul 6 de costituzion, de convenzion europeane su lis lenghis regjonâls e sore dut dal art 1 di cheste leç, dentri cjase sô, cence dâ fastidi a nissun, al à voie di fevelâ par furlan, al è libar di fâlu.
art 3 (Grafie)
Tai limits dal articul 1 de leç ducj a son libars di doprâ la grafie taliane.
art 4 (Struments di tutele dal patrimoni linguistic de regjon)
abolît
art 5 (Insegnament scolastic de lenghe furlane)
Tai limits de leçs statâls, de autonomie scolastiche, dai fonts regjonâi, tignint cont dal efiet sere e dal niño, al di fûr dal orari scolastic e su richieste di almancul la totalitât dai gjenitôrs e dai insegnants, (simpri che a metedin lôr i bêçs e che si paiedin il riscjaldament), nol è dal dut vietât l'insegnament de lenghe furlane par un massim di 1 ore di cincuante minûts a cuadrimestri.
art 6 (Programs televisîfs in lenghe furlane)
La Regjon, cuant che covente, e je autorizade a fâ dai incuintris cu la dirigjence des emitents statâls par rimandâ la date di metude in vore di chel che al proviôt la leç 482 dal 1999.
art 7 (Toponomastiche)
Prin di là cu la bombolete spray a gambiâ il non sui cartei dal paîs si à di domandâ il parê preventîf dal ARLEF. La spese pes bobolutis no à di pesâ su la publiche aministrazion.
art 8 (Normis finanziariis)
I bêçs che a coventaran pe atuazion di cheste leç, tignint cont dal disvilup armonic de regjon e cun voli compensatîf, a vignaran cussì ripartîts: metât a laran ae Universitât di Udin e as altris associazion che storichementri a lavorin par prudelâ il furlan, i doi tierçs a laran a associazions e ents cun sede tal cjâf lûc regjonâl che a lavoredin pe atuazion dal articul 1 de normative.
Compits di Nadâl1 coments Publicât da il crot il martedì, dicembre 18, 2007
Ancje a mi mi tocje fa il compitin di Nadâl di chel cjan dal osti di Dree. Ve ca lis rispuestis a la cjadene di sant antoni
Trê adjetîfs par descrivi il to blog:
braurin, inçussît, straneât
Trops blogarìns âstu cognossût di persone?
Dome un e al jere un bocon.
Cuâl blogarin varessitu gust di cognossi di persone?
Jo cun che intate li no mi impaci
Cuâl isal il prin blog che tu leis la buinore?
Dipent dai feed su la bare di drete... Une volte al jere il furlanist, cumò se un al à voie di cjatâ simpri alc di gnûf al va là di Jajo
Di cuâl blog tu fiestezaressistu la sieradure?
Pâs e amôr fradi, o sin sot Nadâl
Fâs talent scout: lancie un zovin blogarin-promesse.
So ai di fa un non o disarès cîl glaçât.
Mister bisiac4 coments Publicât da il crot il sabato, dicembre 15, 2007
Fasint un zîr in biciclete, di Pieris a Dael lant dopo a finîle a Marian, in pôc timp, si passe pai paîs dulà che a son nassûts Fabio Capello, Enzo Bearzot e Dino Zoff.
Cemût mai tancj di lôr cussì brâfs cussì dongje? Ise par vie dal aiar bon, dal vin just o nome par câs?
Fat al è che chei trê ca, sedi come zuiadôrs che come alenadôrs, a àn vinçût dut chel che a podevin vinci.
Cumò che chel plui zovin al è deventât alenadôr de Ingletiere mi ven iniment une storiute su di lui di cualchi an indaûr.
Al sarà stât tal '93 o tal '94 cuant che une zovine des bandis di Manzignel e jere stade ricoverade tal ospedâl di Udin par jessi operade.
E veve si e no un vincj agns e fra lis feminis de sô cjamare, in chês bielis cjamaris di ospedâl plenis di jets, e cognòs une vecjute che e je la agne di Capello, ancje jê li ricoverade.
In chê volte i zuiadôrs dal Milan, i Maldini, i Costacurta, i Albertini, a jerin ancjemò zovins e biei e la frute e pense ben di dâ ae agne di Capello une letarute pal alenadôr dulà che i contave, che jessint une vore timide e cence morôs, e varès vût tant gust di cognossi cualchidun dai zuiadôrs dal Milan e i domandâve se lui la podeve judâ.
Al passe cualchi dì e subit dopo la operazion la agne di Capello i puarte la letare di rispueste dal alenadôr.
Inte buste al veve metût dentri lis fotos dai zuiadôrs che i vevin fat une dediche e la firme, e dopo, scrit a man, lui i spiegave che al jere dome l'alenadôr e che ancje se nol veve masse plasê che i siei zuiadôrs a vessin masse distrazions, pes morosis, aromai, si rangjavin di bessôi. Le saludave di cûr e i faseve i auguris di vuarision.
Salt, onest e cuintribandîr2 coments Publicât da il crot il lunedì, dicembre 03, 2007
Une des robis che un Stât al à la usance di fâ sui soi confins al è chel di meti des stranis tassis su lis robis che a vegnin di fûr. La cuestion e ven par solit justificade cu la difese dal interès economic de nazion. La int di confin a ven clamade a fâ la vuardie, a patî e al stes timp a trasgredî chestis imposizions.
Sedi la difese dal confin che la sô trasgression e deventin cussì part de lôr culture, dal lôr DNA. La trasgression si clame cuintribant.
Des nestris bandis il confin al esist di secui. Ogni tant si sposte un pôc di une bande un pôc di chê altre e ogni tant al cambie il Stât di là, ma il confin al reste simpri avonde dongje e si pues propit disi che la tradizion dal cuintribant e sedi secolâr.
Al è un cuintribant fat cu la furbarie dai contadins, un piçul cuintribant, chel grant al è lassât ai sorestants.
Al ven stuzigât di tassis stranis, une volte il cuintribandîr al cjapave un sac di rîs par puartâlu di lâ dal Judri e tornâ di ca dopo vêlu trasmudât in sâl, ogni tant i carabinîrs lu cjapavin e lu metevin in preson par un pôc.
La tradizion e je cambiade e si è evolude cul timp. Jo mi visi che cuant che di frut gno pari mi puartave su a Cjaurêt a fâ benzine tornant a cjase si platavin lis bistechis e la spongje. Al confin i finançots a secuestravin dut ce che cjatavin, no dome i sigarets ma ancje i fulminants.
In chel timp l'interès de nazion cuintri il nemì trist e comunist al passave pai solfarins!
Lôr dal rest, "il nestri nemì", a vignivin di ca a comprâsi scarpis e blujeans. A 'nd metevin su doi o trê, un parsore di chel altri, par puartâju a cjase lôr.
Pal cuintribandîr al è un pôc dificil capî cheste storie dal nemì, ancje se il Stât, almancul di un dusinte agns in ca, al à sburtât une vore su la idee che di là dal confin al è il nemì, che di là a rivaran lis invasions e che di là e rivarà la vuere, (ma se propit o nin a cirî il pêl tal uf al sarès di disi che, almancul intai ultins secui, lis vueris e lis invasions lis vin simpri tacadis nô, al è che no son ladis dutis dretis...)
In ogni câs vuê lis robis a son cambiadis e il confin al è colât. Ise finide cussì la tradizion secolâr dai cuintribandîrs?
Mi sa che agns e agns di amôr patrio insegnâts ae int di confin a àn fat vignî su des altris frontieris propit dentri di nô. A son masse chei che no son nie tolerants cui forescj, specialmentri cui sclâfs. Ma se cheste stupiderie e je stade ben ben cjalcjade dentri la nestre culture, parcè che la difese dal confin cuintri il nemì e veve di fâ part dal nestri DNA, no stin a dismenteâsi che ancje il cuintribant al è tal nestri patrimoni gjenetic!
E cheste volte si trate di cuintribandâ, dentri chescj confins imagjinariis, ideis di tolerance, di justizie e di avualiance. Cu la nestre abilitât o vin di freâ i gjendarmis che a son ancjemò dentri di nô come che, di brâfs cuintribandîrs o vin simpri fat, parcè che ae fin il nemì no dome nol è trist ma nancje nol esist.
Al è un cuintribant etichementri alt che al fâs ce che il cuintribant, cu la sô anarchie, al à simpri fat: al fâs colâ i confins.


c: text/html

text:
Fradis3 coments Publicât da il crot il lunedì, aprile 06, 2009
Cuant che o sint lis notiziis di un taramot, che al sedi ancje lontan vinç mîl chilometris, o resti simpri fer ingropât cuntun sens di apartignince che dome cui che al à cognossût l'orcolat al pues capî.
I miei a son ricuarts di frut, là che o jeri jo di dams a 'nd erin stâts pôcs. Lis scossis dal Setembar in particolâr a vevin lassât cualchi crepe su la vecje cjase e la Primevere dopo o sin lâts vie e o sin vignûts a Buri.
O sin lâts intes cjasis popolârs gnovis. Li a jerin ancjemò diviersis fameis di Glemone, di Vençon e di altris puescj dulà che al veve pocât un pôc plui fuart. A jerin fameis zovinis puartadis ca vie par passà l'unvier.
Al jere plen di fruts. O vin zuiât tant.
Dal Mai dal '76 mi visi la pôre, mi visi di mê e di gno fradi metûts a durmî in machine; la vecje maggiolino di gno pari. Mi ricuardi lis gnots in tende...
Il pensîr cumò al va a la gnot che a passarà la puare int dal Abruç.
Tignît dûr fradis.

robotstxt: allowed

filter: keep


text:
Nus salvarano i gnognos?3 coments Publicât da il crot il venerdì, novembre 20, 2009
Il gnognoblog di Dree mi è stât une vore util cheste setemane che o ai vût il frut pi grant a cjase cu la influence. (il piçul, cjan dal ostie, al ten invezit dûr... sperin che al duredi...).
Come che o vevi za contât il fi al è un fan di Momo, Martin e compagnie, par chest ogni dî al è lât a viodisi lis novitâts dal gnognosît par cirî se a jeri dai gnûfs gnognogaget di colorâ.
Usgnot mi à ancje dite che a pene che al ven fûr i ai di comprâi il gnognolibri!!
Gnognoneologjisim di zontâ al Pirona?


text:
Cemût il Quad?1 coments Publicât da il crot il sabato, giugno 27, 2009
La mê polse come blogarin, che e veve di durâ nome il mês di Mai, si è slungjade par scuasit dut Jugn...
Intant a 'nd è sucedudis di robis, sedi chenti che atôr pal mont. Plui di cualchi volte mi sarès plasût tacâ cualchi coment.
Stant che di cualchi bande al e miôr che o scomencedi o met un tucut di satire, che e stâ simpri ben.
Intune maniere che al è ben no spiegâ o ai vût in man lis brutis des gnovis zontis al vocabolari furlan. Come che o savês, par sparagnâ, il lavôr al è stât dât in apalt fûr regjon, cheste no je di sigûr la version definitive ma za cussì si rive a fâ capî il grant valôr de opare in vore.
Bighe; dal latin bigum al jere il cjar tirât di doi cjavai che al vignive doprât dai romans par cori atôr
Cemût la bighe?; espression tipiche di origjine latine, probabilmentri aquileiese, al ven a significâ cemût vadial il to cjarut? Al dì di vuê, tal lengaç zovanîl, si dopre plui di spes la espression cemût il Quad? par informâsi su lis prestazions dal mieç di locomozion. La rispueste tipiche e je al è cjalt ma al è flap, parcè che si sa che il Quad nol à une grande autonomie e al a tindince a scjaldâsi masse. Si dopre di spes ancje la espression Tu âs il Quad di fûr che e serf par visâ che al stâ par tacâ a plovi e che al è miôr meti il Quad intal garage.


text:
San Simon 2.0 ?8 coments Publicât da il crot il giovedì, ottobre 29, 2009
Al è stât assegnât il premi leterari San Simon pal 2009. Al à vinçût il romanç "Coventave vê pora?" di Alberto Luchini cun cheste motivazion "Un pinel cjatât ta un supermarket al devente stroment di indagjin interiôr: al salte fûr un cuadri dulâ che, tal rapuart di un omp cu la sô femine, ancje i lûcs comuns a vegnin acetâts intun contest di cotidianitât mai esaltade ni esecrade e dulà che il sens dal dut al polse intune inelutabile dissipazion de esistence."
E je stade ancje segnalade de zurie la opare "Dôs di trê" dal brâf furlan Stiefin Gasti. Storiis al di fûr dal Friûl tradizionâl, te prime si fevele dal unabomber, te seconde di un serial-killer di prostitudis a Udin intai agns 70.
La zurie presiedude di Carlo Tolazzi e veve dentri Franco Marchetta, Mario Turello, Giacomo Vit e Aldo Colonnello.
In confront al mieç disastri dal an passât ste volte a son stadis presentadis 12 oparis, di chestis, pe zurie, uns trê a vevin la dignitât dal romanç.
Carlo Tolazzi al à pensât ben di mandâ un coment al Messaggero dulà che al al pant lis ideis de zurie su li oparis presentadis e su la situazion de narative furlane di vuê.
Tolazzi al dîs un sac di robis interessantis e o pensi avonde condivisibilis. Su plui robis al sarà il câs di tornâi parsore e di viodi ce coments che a vignaran fûr ancje su la stampe.
Fra lis stiçadis intrigôs il toc sui colaboradôrs de Comugne che "par snobisim o par incapacitât di rezi la lungjece dal romanç" no partecipin al San Simon...
Blogarins argjentins2 coments Publicât da il crot il domenica, ottobre 25, 2009
O ai di pôc cjatât uns doi blog furlans scrits di là de (grande) aghe, in Argjentine, nassûts pe passion di Galliano de Agostini:
Leturis " di ca da l'aghe ", Storiis di une volte... e Il taller de furlan
Bielis ancje lis pagjinis di Eduardo Baschera che al conte dal so viaç a Braça par viodi la tiere dai siei vons


text:
I trastolons a son cressûtsPublicât da il crot il giovedì, ottobre 28, 2010
La batude e ven pe sensazion che si à che une gnove gjenerazion di scritôrs-poetis, dopo jessisi movude intai agns novante-doimil inte culture underground, (e jessi stade, almancul in cualchi câs, cjalade cu la puce sot dal nâs) e stedi aromai vignint fûr.
A son chei che a àn fra i trente e cuarante agns, partint dai trastolons rivant ai Cappello, ai Santarossa e vie indenant.
A contin par talian e/o par furlan, a contin dal timp di vuê e a contin di nô.
Nossere, ca a Buri, o soi lât a sinti Mattiuzza che al presentave il so biel librut Il derby della luna, che e je stade la mê leture preferide di cheste istât. A son des contis sul balon e duncje des contis su la vite, al è come leisi un Soriano che al vedi la nestre gjeografie.
Usgnot aes nûf Mattiuzza al sarà a Gurize inte ostarie l'Alchimista, se o passais di chês bandis al vâl la pene di là.
PS: Vuê a 'nd è un pocjis a tor:
1) A Tresesin, aes vot e mieze inte sale comunâl e je la presentazion dal ultin numar de Patrie dal Friûl cun Pierluigi Cappello.
2) A Pavie, a siet sorsere inte tratorie Al Cacciatore al ven Massimiliano Santarossa a fevelarà dal sô "Hai mai fatto parte della nostra gioventû".
3) A Codroip ae stesse ore e je la cerimonie di premiazion dal Premi San Simon.


text:
1917
[cambie] Acjadiments
[cambie] In Friûl
- 24 di Otubar dopo da la bataie di Cjaurêt, i austri-todescs a invadin dut il Friûl; un frac di int a scugne bandonâ lis propis cjasis e cjatâ sotet vie par la Italie. La ocupazion a durarà un an intîr.
[cambie] Vie pal mont
- 6 di Avrîl l'Americhe a jentre in uere cuintri la Gjermanie
- 27 di Jugn la Grecie a jentre in uere
- 24 di Otubar batae di Cjaurêt
[cambie] Nassûts
- 19 di Novembar Indira Ghandi
- Anthony Burgess, scritôr inglês (m. 1993)
[cambie] Muarts
[cambie] Premis Nobel
pâs: International Committee Of The Red Cross
leterature: Karl Adolph Gjellerup, Henrik Pontoppidan
fisiche: Charles Glover Barkla


text:
Rivignan
Rivignan al è un comun inte Basse ocidentâl, che al dì di vuê al fâs part de provincie di Udin e al plui di 4.300 abitants.
[cambie] il teritori
il teritori al ê pianegjânt.
Rivignan al â cuatri fraçions: Sivian, Flambruç, Aris(Ariis al ê nome par talian) e Sele.
[cambie] l' union
Rivignan al fâs part de Union dai comûns Cour dal Stele insieme a Teôr ePuçinie.
[cambie] il sito
Il sito dal comun al ê ancje par furlan e al conten nutizis sul comun e suli tradiçions furlanis
[cambie] il Furlan
A Rivignan a si fevele, oltre che al talian, ancje il furlan, ma chist al â cualchi piçule diferenze (datrebande di paîs in in paîs al cambie un pôc)
pa lis prinçipalis diferençis o podeis fa riferimênt a chiste pagjine.


text:
Provincie di Udin
La provincie di Udin e je la plui grande e la plui popolade des trê provinciis dal Friûl storic e de regjon aministrative Friûl-Vignesie Julie.
[cambie] Gjeografie
[cambie] Confinis
La provincie di Udin e confine a nord cu l'Austrie, a ovest cu la provincie di Pordenon, chê di Belun e di Vignesie, a est cun chê di Gurize e cu la Slovenie.
[cambie] Teritori
Il teritori al è montagnôs a Nord, dividût inte regjon de Cjargne a Nord-Ovest e la Val Cjanâl a Nord-Est. A Sud de zone montagnose al è il Friûl di Mieç, cun al centri il cjâf lûc provinciâl, Udin. La citât di Udin e domine la planure furlane, che e si distint fin tal Mâr Adriatic, dulà che si cjatin lis marinis di Maran e di Grau.
[cambie] Storie
La provincie e nassè intal 1797, daspò de concuist di Napoleon Bonaparte. Intal 1815 passà al Ream Lombart-Venit cul non di Provincie dal Friûl, sot dal domini asburgjic. Intal 1866 sucedè l'anession al Ream d'Italie.
Cirche dôs tiercis dal toc ocidentâl de provincie si distacarin intal 1968, formant in chest mût la provincie di Pordenon, la cussì-clamade Diestre Tiliment.
[cambie] Economie
[cambie] Popolazion
Inte provincie di Udin a vivin cirche 530 mil abitants, scuasit centmil intal cjâf lûc.
[cambie] Lenghis
Il furlan al è lenghe uficiâl insiemit al talian, e al è fevelât da cirche 600 mil personis.
A esistin minorancis di sloven, fevelât da uns 10 mil personis dilunc dal confin con la Slovenie, da Tarvis fin te zone a Est di Cividât.
Il todesc al è fevelât inte Val Cjanâle tai paîs di Sauris e Timau a (sauran e tamavês).


text:
Friûl
Il Friûl al è une regjon storiche de Italie nord orientâl, che al dì di vuê e je comprendude inte regjon Friûl-Vignesie Julie. Inte epochis stadis, i siei confins a jerin plui grancj, ma cumò in gjenar al è delimitât de Alps Cjargnelis a nord-est, a est de Alps Juliis e de prins cuei dal Cjars, a ovest dal Tiliment e de Livence. Chest teritori al è dividût tra lis provinciis di Udin, Gurize e Pordenon, Vignesie e Belun (dome il comun di Sapade).
Il Friûl al à une sô proprie lenghe e culture. Tant che regjon di confin tai secui passâts e je stade ocupade di tancj altris popui europeans, come che al è sucedût che par dusinte agns la sô int e je lade pal mont a vore. In dì di vuê la cuestion de lenghe e je une des plui impuartantis pe stesse vite de sô culture. Come che ancje la sô storie e je pal plui dismenteade se o cjalin nome ai libris di storie che si viodin par talian.
[cambie] Storie
[cambie] Lis origjinis
La preistorie e je leade plui o mancul a chê de alte Italie, invezit cirche tal 400 a.C. si à il prin acjadiment che al segnarà la storie de tiere: la vignude dai Celts o Gjai Cjargnei. Si trate di popui des monts che nol è ben ciert di dulà che a fossin vignûts. De lôr organizazion politiche e civîl si sa pôc, ma nus àn lassât cualchi testemoneance: bronzins, cualchi monede cjatade in Plan da Vincule (Cjargne), l'ipogjeu celtic di Cividât, i sufìs dai paîs in -acco e -icco e diviersis peraulis come bâr (di barros) broili (di brogilus) grave (di grava) e altris. I Celts a ocuparin lis zonis montuosis dal Friûl, in mût particolâr la Cjargne, che di lôr e cjape il non (Plinio il Vieli clame il teritori abitât dai Gjai Cjargnei Carnorum Regio). Cuant c'al vignive il frêt unviêr, i Gjai Cjargnei a levin jù te pedemontane cun lis lôr bestiis. La prime date storiche de vignude dai Cjargnei e si à tal 186 a.C. cuant che cirche 50.000 di lôr fra oms, feminis e fruts, vignûts jù in planure a fondarin insomp un cuel une vile clamade Akilejia
[cambie] I romans
Tal 181 a.C. i romans, che a si devin pinsîrs pe grande espansion di chest popul, cuntun grant esercit a sdrumarin la vile, e a ributarin i cjargnei tra lis monts, fondant te Basse une lôr citât che clamarin par l'apont Aquilee. A Aquilee a cjaparin pît dutis lis ativitâts agriculis e artesanâls e la int dal lûc e jentrà a fâ part dal sisteme ministratîf roman. Al nassè il puart di Grau comunicant cun Aquilee e culì e forin metûts la dogane, i magazens, la centrâl di smistament de produzion (soredut vin, vueli, pomis) pal forest e pal dulintor. Si faserin sù grandis stradis di comunicazion viers il centri Italie, il Noric e la Carniule. Lis tieris a forin dividudis cun la centuriazion e dadis in proprietât aes fameis dai soldâts di Rome. Simpri in chest periodi, a vegnivin fondâts e po rinfuarçâts Julium Carnicum (ven a stâi Zui) e Forum Julii (ven a stâi Cividât) come basis militârs. In epoche imperiâl Aquilee e deventarà metropoli e capitâl de X regio Venetia et Histria.
[cambie] Di Atile ai Langobarts
Tal 452, cuant che l'imperi roman al jere in plene crisi, al vignì de Panonie Atile che cui siei barbars al fiscà Aquilee che e pierdè gran part da la sô impuartance. Dopo altris invasions di bande di plui popui, tal 489 al rivà Teodorì cul sô esercit di Ostrogots che a restarin in Friûl (e in Italie) par cincuante agns. Tal 568, passant par il pas dal Predil, a rivarin i Langobarts vuidâts di Alboino, che a faserin di Cividât cjâflûc dal Ducât dal Friûl; il patriarcje Paulin I al fuì a Grau puartant cun se i tesaurs de glesie aquileiese. Dopo la conversion dai langobarts al cristianesim e la pâs cun Paulin I la sede dal patriarcjât e fo spostade prime a Cormons e po a Cividât; in chest periodi la citadine logade lunc il Nadison e deventà il plui grant centri dal Friûl, soplantant definitivamentri Aquilee. Grau, però, e restà sot de influence dai Bizantins e dal pape di Rome. Vuê i langobarts a vegnin considerâts di tant di lôr i prins furlans, par il fat che il lôr teritori al comprendeve i cuatri municipis furlans e la la lôr linie di difese e jere plui o mancul chê segne i confins dal Friûl atuâl. Clamât dal pape di Rome, che al viodeve in chest popul une minace par il sô podê temporâl, tal 776 a rivarin in Italie i Francs di Carli, che a terminarin i doi secui di dominazion langobarde e si fermarin te nestre regjon par cent agns. Tra il 899 e il 952 i Ongjars cun lis lôr invasions a dispopolarin il Friûl, mentri planc a plan e scomençà a cjapâ pît la sovranitât religjose e politiche dai patriarcjis.
[cambie] Dal Stât patriarcjâl ae Republiche di Vignesie
Ai 3 di Avrîl dal 1077 l'imperadôr Indrì IV al concedè in ministrazion feudatarie il Friûl al patriarcje di Aquilee Sigeart; e nassè la Patrie dal Friûl. Il Stât Patriarcjâl al fo governât prime di vescui ghibelins, todescs, e po di vescui vuelfs, talians e al durà par 343 agns fin al 1420, cuant che la Republiche di Vignesie e invadè il Friûl cussì di fasi un teritori cussinèt tra Vignesie e l'Imperi. A governâ il Friûl al jere la figure dal lûctenent venit, che al cjapà possès tal Cjistiel di Udin, lassant al patriarcje dome il podê religjôs e la rendite des vilis di Aquilee, Sant Denêl e Sant Vît. Intant, tal 1500, al murì cence fiolance l'ultin cont di Gurize, Lenart, e cussì la contee di Gurize e Gardiscje e fo invadude dai austriacs; di chest moment il Friûl al restarà dividût in doi: ae çampe dal Judri sot la gjurisdizion di Vignesie, di chê altre bande sot chê dai Asburc.
[cambie] La vignude di Napoleon
Lis concuistis napoleonichis a segnarin la fin de Serenisime; daspò di vê batût l'Austrie Napoleon al ocupà il Friûl, ma dopo dome sîs mês lu cedè une altre volte ai Asburc cul tratât di Cjampfuarmit. Tal 1805 parò la Piçule Patrie e passà di gnûf ai francês, ch'a puartarin diviarsis riformis socialis. Cuant che Napoleon al fo batût, il Friûl Ocidentâl al passà a fâ part dal Lombart-Venit, chel Orientâl al restà sot il domini diret da l'Austrie.
[cambie] L'Italie
Ancje in Friûl, tant che in ducj i teritoris talians ancjemò in man dai austriacs, a nasserin moviments irredentiscj ch'a puartarin diviersis voltis a ribelions cuintri i parons austriacs. Il fat plui nomenât a chest proposit al fo tal 1864 il tentatîf di insurezion vuidât di Antonio Andreuzzi. Cul 1866, dopo la tiarce vuere di indipendence, il Friûl Ocidentâl al jentrà a fâ part dal Ream di Italie.
[cambie] Cjale ancje
[cambie] Bibliografie
- Giuseppe Del Bianco - La Guerra e il Friuli, Tipografia D. Del Bianco e Figlio, Udine, 1937 (4 voll);
- Graziadio Isaia Ascoli - Saggi ladini, Archivio Glottologico Italiano, Milano, 1873;
- AA.VV. - L'Italia, Friuli-Venezia Giulia, Vol. XXI, pag. 20-57, Touring Editore S.r.l. e La Biblioteca di Repubblica, Milano, 2005.
- AA.VV. - Aquileia - gli affreschi nella cripta della Basilica, edito dalla Cassa di Risparmio di Udine e Pordenone 1976 - Udine;
- AA.VV. - Tieris di Aquilee - (Miti, fiabe e leggende del Friuli storico, primo volume), Istituto A.Tellini e Chiandetti, Reana del Rojale, 1997;
- AA.VV. - Cjanâl dal Fier - (Miti, fiabe e leggende del Friuli storico, secondo volume), Istituto A.Tellini e Chiandetti, Reana del Rojale, 1999;
- AA.VV. - Tieris di Cividât e de Badie di Rosacis (Miti, fiabe e leggende del Friuli storico, terzo volume), Istituto A.Tellini e Chiandetti, Reana del Rojale, 2000;
- AA.VV. Tieris di Tisane e di Puart - (Miti, fiabe e leggende del Friuli storico, quarto volume), Istituto A.Tellini e Chiandetti, Reana del Rojale, 2001;
- AA.VV. - Lagune de Gravo e de Maran - (Miti, fiabe e leggende del Friuli storico, quinto volume), Istituto A.Tellini e Chiandetti, Reana del Rojale, 2002;
- AA.VV. Friûl des culinis - I - (Miti, fiabe e leggende del Friuli storico, sesto volume), Istituto A.Tellini e Chiandetti, Reana del Rojale, 2004;
- AA.VV. Miniatura in Friuli- crocevia di civiltà, Grafiche Editoriali Artistiche Pordenonesi - Deputazione di storia patria per il Friuli - Convegno internazionale a Passariano Udine 4-5 ottobre 1985 - Pordenone 1985;
- AA.VV. Monfalcon - Società Filologica Friulana - Udine 2006;
- AA.VV. - Il Tagliamento - Cierre edizioni - Sommacampagna (VR)- a cura dell'Università di Udine, Cierre edizioni, Circolo Menocchio - 2006;
- Renzo Balzan, Deutsch Friaul - Friûl todesc , Ribis, Udine 1997;
- Anna Bogaro, Marketing furlan, Camera di Commercio di Udine, 2005;
- Elisabeth Crouzet Pavan, Venezia trionfante, gli orizzonti di un mito , Editore Enaudi, Torino 2001;
- Gianfranco D'Aronco, Miscellanea di studi e contributi (1945- 2000)- - Università degli studi di Udine - Centro internazionale per la ricerca sulla cultura e la lingua del Friuli - Società Filologica Friulana - Udine 2003;
- Antonio De Cillia, Friuli regione di passaggio - dagli scambi neolitici all'attuale economia mondo - Editrice Universitaria Udinese srl - Udine 2002;
- Gianfranco Ellero, Storia dei friulani, - Arti Grafiche Friulane, Udine, ed. 1977;
- Gianfranco Ellero, Viaggio in Friuli 1965-1978, Arti Grafiche Friulane, Udine 1978;
- Gianfranco Ellero, Borghesan C. Gjeografie furlane, Società Filologica friulana, Udine, 2001;
- Franco Fabbro, Il cjâf dai furlans , Kappa Vu edizioni, Udine 2000;
- Franco Finco, Barbara Cinausero, Ermanno Dentesano, Nons furlans di lûc/Nomi friulani di luogo, Società Filologica Friulana, Udine, 2004;
- Renato Jacumin, Lotte contadine nel Friuli orientale, Doretti, Udine 1974;
- Igor Londero, "Pa sopravivence, no pa l'anarchie" - forme di autogestione nel Friuli terremotato: l'esperienza della tendopoli di Godo (Gemona del Friuli), Forum, Udine maggio 2008;
- Tito Maniacco, Storia del Friuli, ed. Newton & Compton, Roma 2002;
- Giuseppe Marchetti, Le chiesette votive del Friuli, Società Filologica Friulana, Udine 1972;
- Mario Martinis, Le Rogge di Udine e Palma - Edizione Ribis - Udine - dicembre 2002;
- Gian Carlo Menis, Storia del Friuli, Società Filologica Friulana, Udine - II ed. 1974;
- Gian Carlo Menis, I mosaici cristiani di Aquiliea, Del Bianco, Udine 1965;
- A.Missio e G. Toniutti,Antiche case friulane, Roberto Vattori Ed., Tricesimo (UD) 1987;
- Faustino Nazzi, Il Duce lo vuole - la probizione dello sloveno nella vita religiosa della Slavia Friulana - Cooperativa Lipa Editrice - S.Pietro al Natisone 1995;
- Faustino Nazzi, La proibizione dell'uso della lingua tedesca nella vita liturgica della Val Canale - Istituto Friulano per la Storia del Movimento di Liberazione - Udine 1984;
- Pio Paschini, Storia del Friuli, Arti Grafiche Friulane, Udine 1975;
- Francesco Placereani, La nestre storie, Associazion dai Longobarts, (testi in friulano, italiano, tedesco e inglese), Cividale 1990;
- Guido Quazza, La decadenza italiana nella storia europea, Einaudi - Torino 1971;
- Aldo Rizzi, Tiepolo a Udine - Palazzo Arcivescovile, Duomo, Chiesa della Purità e Musei -Del Bianco Editore - 1974;
- Aldo Rizzi, "Mostra della Pittura Veneta del Settecento in Friuli", 1966;
- Aldo Rizzi, "Il Friuli", Del Bianco - Udine 1970;
- Aldo Rizzi, "Capolavori d'arte in Friuli", Electa - Milano 1976;
- Aldo Rizzi, "Friuli-Venezia Giulia", Electa - Milano 1979;
- Aldo Rizzi, "Profilo di storia dell'arte in Friuli - dalla Preistoria al Gotico, Del Bianco -Udine 1975;
- Aldo Rizzi, "Il Seicento", Del Bianco - Udine 1969;
- Aldo Rizzi, "Il Settecento, Del Bianco - Udine 1967;
- Bruno Rossi La musica in Friuli, Ribis, Udine, 1979;
- Antonio Saltini, Eugenio Segalla, Dieci secoli di agricoltura, 50 anni di Coldiretti, Udine 1995;
- Sergio Salvi Il Friuli, in Le nazioni proibite , Valecchi, Firenze, 1973;
- Sergio Salvi La minoranza ladino-friulana in Le lingue tagliate, Rizzoli editore, Milano 1975;
- Giorgio Valussi, Il Confine nordorientale d'Italia, Ed. Lint - Trieste 1972;
- Guido Zannier El Friulano, Departimento de Linguistica de la Universidad Montevideo, Montevideo, 1972.
[cambie] Autôrs classics
- Tito Livio, Ab Urbe Condita
- Strabone, ΓEΩΓPAΦIKA (Geografia), Libro V


text:
Come rivâ a Spilimberc
in MACHINA
da TRIEST (Km. 100 pi o mancul)
Cjapâ l'autostrada A4-E70 a Sistiana in diression Palmagnova. Da chì cjapâ la A23-E55 e lâ fôr a UDIN SUD. Podopo lâ indevant su la strada statâl S464 in diression Spilimberc.
da UDIN (Km. 30 pi o mancul)
Cjapâ la strada statâl S464 in diression Spilimberc
da PORDENON (Km. 30 pi o mancul)
Racuart autostradâl Cimpel - Sequals; lâ fôr a Taurian e di chì a si riva a Spilimberc intun lamp.
da VENESSIA (Km. 100 pi o mancul)
Autostrada A4 Venessia - Triest: lâ fôr a Portogruâr; cjapâ la A28 in diression Pordenon e lâ fôr a Cimpel. Lâ indevant sul racuart autostradâl Cimpel - Sequals lant fôr a Taurian e di chì a si riva a Spilimberc intun lamp.
da l'AUSTRIA (Villach) (km 120 pi o mancul)
Cjapâ la A2-E55 fin a Tarvîs. Da chì continuâ su la A23-E55 fin a la ussida Osôv - Glemona. Continuâ su la S463 fin a Dignan e cjapâ la S464 in diression Spilimberc.
in TRENO
La stassion pi vissina a ei che di Cjasarsa da la Delissia (PN) che a si cjata su la linia Udin - Venessia.
A Cjasarsa si pol rivâ cu li' corieris (20 Km. pi o mancul) che a fan il servissi sostitutîf par li' Ferovîs dal Stât
Altris stassions: Udin (30 Km pi o mancul) e Pordenon (30 Km pi o mancul) e da chì continuânt cu li' liniis dai traspuarts locai extraurbans.
in APARECHIO
Da l'Aereopuart Internassionâl di Triest - Roncs dai Legionaris (GO) Km 67 cjapâ la S305 fintramai a Redipuglia. Continuâ su la A4 fin a Palmagnova e da chì su la A23 fin a UDIN-SUD. Podopo continuâ su la strada statâl S464 in diression Spilimberc.
Da l'Aereopuart Internassionâl di Venessia "Marco Polo" - Tessera(VE) Km 105 cjapâ la S14 fintramai al casel di MESTRE. Podopo continuâ su la A4 fin a Portogruâr. Cjapâ la A28 in diression Pordenon e lâ fôr a Cimpel. Continuâ sul racuart autostradâl Cimpel - Sequals lant fôr a Taurian e di chì a si riva a Spilimberc intun lamp.
Da l'Aereopuart Internassionâl di Trevîs Km 90 cjapâ la S53 fintramai a Oderso, da chì la P50 fintramai a Portobuffolè e la P35 fin a Valnoncel (Pordenon). Entrâ ta la A28 da Cimpel e continuâ sul gnôf racuart autostradal Cimpel - Sequals lant fôr a Taurian e di chì a si riva a Spilimberc intun lamp.
TRASPUARTS LOCAI URBANS E EXTRAURBANS
Lineis, oraris, tarifis: consulta i sîts da li' autoliniis di traspuart locâl:
ATAP: www.atap.pn.it
SAF: www.saf.ud.it


text:
Contats
Par contatâ i Ufissis
La mail istitussionâl a ei: protocollo(at)comune.spilimbergo.pn.it
Il Comun di Spilimberc al à ancja una casela di P.E.C. - Puesta Eletronica Certificada: comune.spilimbergo(at)certgov.fvg.it
Il numer telefonic dal centralin al è: 0427 - 591.111
Il numer di fax dal Protocol al è: 0427 - 591.112
Par contatâ diretamentri ogni Ufissi / Servissi e savê i numers di telefono, fax, recapit e-mail clica uchì, e dopo intal Ufissi che a ti interessa
par segnalassions, propostis e sugjeriments su li pagjinis e sui contignûts dal sît:
Luigi Pitussi: tel. 0427 591.220
e-mail: ced(at)comune.spilimbergo.pn.it


text:
Manzan
Manzan al è un comun di 6.845 abitants e al fâs part de provincie di Udin. Poiât fra il Nadison e lis primis culinis dal Friûl orientâl, Manzan al è reputât par jessi il principâl pais dal triangul de cjadree. Lis cjadreis di cheste bande dal Friûl 'e son vindudis par dut il mont. A fasin part dal comun ancje lis frazions di Manzignel, Solescjan, San Lurinč, San Nicolò, Vuelis e Rosacis. Lis Scjasis 'e son une localitât di Manzan.
[cambie] Events
Ogni Miarcus al'é il marcjât in'te plače principâl (piazza Chiodi).


text:
De Vichipedie, la enciclopedie libare dute in marilenghe.
Codroip e je une citadine di cirche 15.000 abitants logade dongje dal Tiliment, in provincie di Udin; lant tal specific, al è inte regjon clamade medi Friûl, ca viôt propite Codroip come cjâf lûc. Il non di Codroip al ven dal Latin Quadruvium, ch'al significhe incrôs, crosere; si sa di fat che Codroip e nasè parcè che, ai timps dai Romans, la int a si fermave a polsâ dilunc i viaçs in chest puest, e planc plancut a si son fermâts stabilmentri fin a fâ di Quadruvium un borc simpri pi impuartant. Inte frazion di Rivolt al di di vuê si pues cjatâ une impuartant base militâr.
[cambie] Viôt ancje
Premi leterari San Simon dal comun di Codroip


text:
Par facilitâ cui che al à voie di ricevi par abonament la riviste trimestrâl di culture dal teritori “Tiere Furlane
”, la Regjon e à ativât un Numar vert.
Di fat, telefonant al numar gratuit 800149605
di lunis al vinars des 9 aes 13 e des 14,30 aes 17,30 al è pussibil comunicâ i propris dâts par ricevi la publicazion editade de Aministrazion-Direzion Agricolture.
Cun di plui, la riviste si pues discjamâle in pdf dal sît www.regione.fvg.it/tierefurlane
e si cjatile ancje sul innomenât social network Facebook
.
“Tiere Furlane
”, nassude tal 2009, e je rivade a la setime jessude.
Tal ultin numar l'assessôr regjonâl aes Risorsis Rurâl, Agroalimentârs e Forestâls, Claudio Violino
, midiant dal editoriâl al fevele ai letôrs e a la comunitât regjonâl riclamantju a la tutele e a la valorizazion des lidrîs de nestre int e de nestre realtât, e a lis tradizions plui antighis, vere espression dal teritori e di chei che a àn disvilupade la economie, ancje, in principi, cuasit dome midiant de civiltât contadine.
Tra i articui sul numar 7 si segnalin i tancj intervents dedicâts al purcit, ma ancje la pagjine di storie dal Friûl tant impuartante ma ancje tant pôc cognossude: il riviel contadin de “joibe grasse” dal 1511. Si trate dal event dai 27 di Fevrâr dal 1511, cuant che Udin al fo teatri dal prin riviel contadin, che chest an a colin i siei cinccent agns.


text:
31 ottobre 2009
Votait Straulino in concors al Liet
30 ottobre 2009
Lenghis su la glace sul gnûf “Alc&Cè”
Po a tornin i Gnognosaurs e Pantiagneur cu lis lôr aventuris a fumets; i zûcs, par divertîsi imparant la lenghe; l’util vocabolari par imagjinis. Di no pierdi lis “Perlis di nature”, cuntune divertente ricognizion sui mûts di dî che a àn par protagoniscj i animâi.
Par sugjeriments e curiositâts sul gjornalut, si pues scrivi une e-mail a Erika Adami, responsabile e coordenadore editoriâl de riviste, ae direzion: adami@lavitacattolica.it
“Alc&Cè” al ven doprât ancje in tantis scuelis de regjon dulà che si insegne la lenghe furlane. I docents che a vuelin ricevilu pai lôr arlêfs, sore nuie, a puedin domandâlu telefonant al numar 0432/242611, mandant un fax al 0432/242600, o une e-mail ae direzion: amministrazione@lavitacattolica.it
I ultins numars dal gjornalut (che al è ancje su Facebook) si puedin scjariâ, in formât pdf, dal sît de “la Vita Cattolica”: www.lavitacattolica.it
25 ottobre 2009
La Patrie si lei on line
Ma ancje par Otubar e je on line cualchi anticipazion. Di fat il numar si vierç cul editoriâl in esclusive firmât di Xavier Lamuela, il professôr catalan che al à dade la sô consulence pe definizion e normalizazion de grafie uficiâl de lenghe furlane e che nus fevele dai risultâts otignûts ator pe Europe cuant che si metin in vore plans di politiche linguistiche serie, rivant a recuperâ miârs di locutôrs ancje cuant che une lenghe e someave destinade a disparî.
Il Speciâl di Otubar al è dedicât al teatri par furlan, cuntune interviste di vierzidure di Valentina Pagani a Tarcisio Mizzau, president de Fondazion Teatri “Giovanni da Udine”.
Il numar di Otubar al va indevant tra aprofondiments sul teme teatrâl, ma ancje atualitâl: si segnale in particolâr l'intervent di Franco Finco, espert di linguistiche de Universitât dal Friûl e de Arlef, che cul articul “Se tu sâs il furlan tu imparis l'inglês” al presente un confront tra la lenghe furlane e la lenghe inglese, masse voltis metudis in cuintriposizion strumentâl. Invezit de analis dal dot. Finco a vegnin fûr interessants paragons di nature sintatiche, morfologjiche e fonetiche ancje se lis dôs lenghis a son une vore distantis par origjin, confermant cussì inmò une volte che cognossi plui lenghis, tacant propit de lenghe locâl, come il furlan, al jude a imparâ ben ancje chês altris lenghis forestis, comprindude la lenghe inglese.
Une rispueste sientifiche e provade cui fats a la tante malinformazion che cierte stampe taliane e à fat e e continue a fâ cuintri la lenghe furlane: come che al dîs a chest proposit ancje Dree Valcic tal so intervent “Lenghe furlane sui media talians? Miôr fevelâ di robis seriis”.
Si ricuarde che “La Patrie dal Friûl” si le cjate tes miôr librariis e ediculis o si ricêf a cjase par abonament. Cun di plui, ducj i articui a son disponibii on line tal sît http://www.lapatriedalfriul.org/ cul mês dopo de jessude su cjarte.
22 ottobre 2009
Riunion di Intesa per Majano a Farle
Achì o cjatais cualchi informazion di plui.
20 ottobre 2009
Furlans su Vilaweb TV, cuotidian catalan
Cjalait il video su youtube o la version integrâl sul lôr sît (fracait i 2 links), cussì o sintîs ancje cemût che al sune il catalan.
19 ottobre 2009
Benvignût bons. Mazzocato
Cjârs sûrs e fradis, us doi il cûr che mê mari mi à dât e che il Signôr al à
formât. O soi sigûr di cjatâ vierts ancje i vuestris cûrs par cognossisi, volêsi
ben e sostignîsi tant che nus insegne il Vanzeli di Jesù.
Ich grüße Alle, im Namen des Herrn, auch in deutscher Sprache
Prosim, po slovensko, božiji žegan
ven a stâi “O invochi, par sloven, la benedizion di Diu”), dimostrant atenzion par dutis lis lenghis feveladis te nestre Arcidiocesi.
“Mandi a ducj” al à sierât l'Arcivescul Mazzocato.
18 ottobre 2009
Issa, dute, trrrrrrrrrrrrrrrrrrrrr
17 ottobre 2009
Rassegnâts e apatics?
Us rimandi al prin coment dulà che o podês cjatâ la letare e valutâ se l'autôr al à reson o no...
16 ottobre 2009
Il libri di Andrea Monaco/2
15 ottobre 2009
Sportissimo Club - on line
Par cui che si è pierdût la pontade, ve ca la regjistrazion on line sul sît de Associazion Udinese Club.
14 ottobre 2009
13 ottobre 2009
Mandi Vescul Brollo
12 ottobre 2009
Miercus su Free - Sportissimo Club
Us spieti.
11 ottobre 2009
A proposit de Catalogne
Ma no soi dome jo che o feveli di chest, di fat us segnali un biel articul vignût fûr su "Il Friuli" vinars passât firmât di Federica Angeli e un articul di William Cisilino publicât sul Gazzettino di îr: fracait chi par leilu.
(te foto Vicent Partal, diretôr di VilaWeb e responsabil de comunicazion dal coordenament indipendentist).
10 ottobre 2009
Cjans di museu in Cjistiel a Susans
Par savênt di plui, fracait chest link.
09 ottobre 2009
Glesie furlane simpri plui on line
Une atenzion che no cjale dome a la storie vint come riferiment il patrimoni inestimabil dal Patriarcjât di Aquilee, ma ancje al dì di vuê cuntun voli a lis gnovis tecnologjiis.
Cun cheste atenzion propit par mantignî une azion leade ai timps de societât moderne, Glesie furlane e à realizât un program radiofonic cul titul “Lis flabis di Fedro voltadis pai furlans di pre Antoni Beline”, une schirie di leturis radiofonichis in 16 pontadis che a laran indevant ogni sabide fint a Nadâl 2009.
Il progjet al è realizât cence contribûts publics in colaborazion cun Radio FM Comunicar e il program "Fuarce Furlans" (che si pues scoltâ ancje in streaming su http://www.fuarcefurlans.com.ar/) fat de radio dai furlans di Colonia Caroya te provincie di Cordoba in Argjentine.
La trasmission e je stade ideade di Christian Romanini che le à realizade cun Venusia Dominici e Sonia Romanini pes vôs e cul jutori tecnic di Luca Peresson e Claudio Roya: il program al ven trasmetût sedi in direte in FM in Argjentine e in streaming sul sît http://www.fuarcefurlans.com.ar/ ogni sabide te suaze dal program "Fuarce furlans" che al tache aes 5 dopomisdì (ore furlane). La repliche e je ogni lunis a 1 dopomisdì su lis frecuencis di Radio Onde Furlane (FM 90.0 MhZ) e dut l’archivi des pontadis si cjate on line: http://www.fuarcefurlans.com.ar/ .
Ma la atenzion a lis gnovis tecnologjiis che a permetin di scoltâ la radio in dutis lis bandis dal mont no si ferme chi: Glesie furlane, dongje dal sît isituzionâl (www.glesiefurlane.org) e je rivade ancje su Facebook, il plui cognossût social network dal moment “I confins fisics no esistin plui: il Friûl al va pensât no dome come la nestre Patrie cul teritori che o cognossìn, ma propit parcè che ator pal mont a son tancj i fîs e i nevôts di furlans, che tai agns a àn scugnût partî, al devente inevitabil resonâ intune prospetive “glocâl”, ven a stâi “pensâ globâl fevelant locâl”. Il Friûl al è duncje chel lûc, reâl e virtuâl, li che si fevele par furlan: che al sedi chi in Patrie, o in Argjentine o in Canadà o in cualsisedi altre bande dal mont e di Internet” e dîs Glesie Furlane.
08 ottobre 2009
Il Vicesindic di Maian Romano Ciani al repliche sul blog
07 ottobre 2009
Furlans on line
Personalmentri ce che mi à plasût di plui a son lis intervistis che si cjatin in homepage (chi in bande la foto).
Lait a viodi, o cjatarês bielis sorpresis!
Lis dolomitis furlanis patrimoni de Unesco
06 ottobre 2009
Cuint seminari interladin di gjornalisim a Barcelone
Ai 30 di Setembar o soi rivât a Barcelone par partecipâ a non de Arlef al V seminari interladin davuelt in date 1 e 2 di Otubar (un grazie al Istitût Ladin Furlan "pre Checo Placerean").
Come di program, lis 2 zornadis a son stadis dividudis cussì:
joibe relazions e confronts cun rapresentants Catalans (a buinore) e Ladins (dopomisdì) e vinars visitis tes redazions dai media locâls.
VILAWEB
Dai intervents di joibe buinore, chel che secont me al è stât plui concret e util (par me) al è stât Vicent Partal, il diretôr di http://www.vilaweb.cat/ il prin gjornâl indipendent catalan on line (e je dome la version internet) nassût tal 1995.
Par cui che al ves di spaventâsi sul fat che un gjornâl nol esisti su cjarte, a puedin fevelâ i numar: 300.000 (tresintemil) visitis ogni mês (60mil in dì) cuntun public di letôrs di 25/45 agns.Te redazion a lavorin a lavorin 24 personis. Cumò il gjornâl si manten cu la publicitât.
Nus à contât che in Catalogne (che a son cirche 9.000.000 di lôr) la situazion e je cressude une vore tai ultins agns, ancje se la cussience identitarie catalane e je stade fuarte tai agns, dilunc dai secui.
Une svolte però si le à vude dopo de fin dal Franchisim cuntun intervent fuart te scolarizazion (in catalogne i fruts a son scolarizâts fin a la etât de scuele dal oblic par catalan e no par castilian).
RûL DES UNIVERSITÂTS
La seconde "rivoluzion" e je stade a metât dai agns 90 cun Internet e la azion des universitâts che in Catalogne a son 3: Politecniche di Catalogne, Jaume 1 e la universitât des Baleârs.
Chestis universitâts a àn metude a disposizion la lôr competence e i lôr mieçs pe difussion di internet e de lenghe catalane tal web: a àn fornît no dome la poie informatiche dal pont di viste tecnic, ma ancje lis competencis linguistichis e i prins sîts istituzionâi par catalan a son stâts chei des universitâts.
Cun di plui, cumò internet e la telefonie no son furnîts dome di une societât, ma il marcjât al è libar.
UNE LENGHE E JE GLOBÂL NO PAL NUMAR DI CHEI CHE LE FEVELIN, MA PE Sô FUNZION
Cheste libertât di marcjât e je ancje in internet dulà che lis polemichis anticatalanis no son parcè che no je politiche in internet: par esempli i motôrs di ricercje spagnûi no àn la version in lenghe catalane parcè che la politiche e fâs in maniere che al sedi dome il castilian (spagnûl).
Google, invezit, il program di ricercje su web cun sede tai Usa e duncje no condizionât de politiche spagnule, viodint chest presince simpri plui grande di lenghe catalane tal web al à une version in lenghe catalane (tal mont a son 40 lenghis di google).
Par savê ricognossi e duncje cjatâ lis pagjinis par catalan, un informatic al à inventât e regalât a la comunitât (al podeve fâ milions cul copyright dal brevet e invezit al à regalât pe cause) un algoritmi: il catalan (come dutis lis lenghis) su internet al è identificât cun cheste formule:
+ () + és + (dels quan què)
che in sostance al met dongje lis peraulis plui comunis de lenghe catalane: in sostance, se intune frase a son une o plui di chestis peraulis, al è une vore probabil che la pagjine web e sedi par catalan e Google le ricognòs e le segnale (si podarès tacâ a pensâ la stesse soluzion ancje par furlan, fasint un algoritmi pe lenghe furlane).
La impuartance dal multilinguisim e je dade dal fat che cumò al è un fenomen planetari. Lis compagniis a àn une concorince mondiâl e duncje cualsisedi element che al permeti une difarence, une cressite ancje piçule, al permet di imponisi suntun marcjât e cussì lis ditis che a lavorin cun internet a àn viodût che in Catalogne tu dopris la lenghe catalane par promoviti, la int ti lei di plui e duncje ti cognòs di plui (google al è dome un dai tancj esemplis: tal sît de Cjase Blancje su youtube, ducj i discors di Obama a son cui sot titui ancje par catalan)
Grazie a la scolarizazion e a lis universitâts, il nivel di alfabetizazion in lenghe catalane al è une vore alt e chest al permet une paronance de int une vore difondude: a son tancj i volontaris (come che mi à ricuardât ancje Dree Venier, e esist propit une associazion che si clame Softcatalà che e fâs chest) che si dan di fâ par tradusi tancj sîts: facebook (il catalan al è 3° tal mont dopo dal inglês e dal gjaponês), wikipedia e à miârs di pagjinis in lenghe catalane e vie indevant...
IN STRUC
A la fin nus à fât un struc, fasint presint chescj ponts:
- si à di veicolâ la lenghe cu la inovazion (lenghe=inovazion)
- la universitât e la societât civîl (borghesie) a àn vût un rûl clâf e strategjic
- si à di pontâ al concet di glocâl (vê une vision locâl, fevelant la nestre lenghe, par vê une funzion globâl)
- no si à di vê un ategjament sotan te globalizazion, ma rindisi cont che la universalitât si le à dome cu la valorizazion ancje de nestre lenghe particolâr
- rivâ a mostrâ che ancje tal forest la lenghe locâl e je stade preseade, al jude a movi la braure a nivel interni (google nol è ni catalan, ni furlan: ancje in catalogne lis robis si son mioradis cuant che il guvier locâl al à viodût che la lôr lenghe e jere preseade ancje fûr)
L'AVIGNî DE TV AL è SUL WEB
Un ultin concet nus è stât dât su la cuistion de television: l'avignî nol è il digjitâl terestri, ma la television "a la carta", ven a stâi su ordenazion cun internet: il podcast al superarà il concet tradizionâl de television parcè che la int e sielzarà cuant e ce viodi cence spietâ lis trasmission denant dal "casselot" (al dal gjenar, ma fevelant di radio, o vevi dit ancje jo un pâr di agns indaûr a Colorêt: lait a lei chi).
VISITE IN REDAZION DI www.vilaweb.cat
Une vore interessante e je stade ancje la visite in redazion li che o vin podût verificâ lis peraulis dal diretôr. Nus àn spiegât che cheste societât (un ecuivalent di une SrL taliane) e da lavôr a une redazion di 11 di lôr (1 diretôr, 1 editôr, 2 cjâf redatôrs e 8 redatôrs) che a lavorin a turni des 6 di buinore fint 11 di sere. Cun di plui a son ducj i colaboradôrs che a puartin il numar a cirche 24 di lôr.
Nus àn spiegadis lis diviersis sezions tematichis, i canâi dedicâts (leterature, tecnologjiis...) e ancje lis ultimis novitâts cu la sezion Video (servizis video realizâts de stesse redazion e visibii dome su internet sul sît, su youtube), la sezion blogs (a paiament: cui che al à voie di vê un spazi blog al paie a vilaweb 3 euros par mês: ancje tancj politics lu àn li) e la scuele (sezion dedicate ai fruts che lis scuelis catalanis po dopo a doprin in classe come materiâl didatic).
Cun di plui nus àn dit che e je ancje une sezion marketing dal gjornâl che si ocupe di cjapâ sù e vendi la publicitât che si viôt sul sît.
O varès inmò tantis robis di contâ su cheste e su chês altris redazionsl, ma pal moment mi soi concentât su cheste parcè che e je secont me la vere novitât e chê plui a la puartade di esportazion (o fâs dome un esempli: o vin visitade ancje Catalunya Radio (fracait chest link) ven a stâi la radio publiche de Generalitat di Catalunya: te radio a lavorin 350 personis ven a stâi une realtât grandonone e siore ma che tal concret no je pal moment realizabil chi di noaltris).
UNE RIFLESSION CONCLUSIVE
Di dutis lis informazions che o ai cjapât sù mi soi convint inmò di plui che a la fonde di dut e je la scolarizazion: dome insegnant ai fruts no dome 1 misare ore di lenghe furlane (adiriture achì cumò e je dome facoltative, dome se lis fameis lu domandin) si varà cualchi risultât: il furlan al à di jessi obligatori a scuele, no dome come materie ma ancje come "ûs veicolâr" (insegnâ par furlan ancje chês altris materiis come la storie, la gjeografie, la matematiche, lis siencis e vie indevant). Parcè che se no, cuntune "attuazione graduale, con insegnamento non obbligatorio", in pratiche "ben plancut" come che al à dit ancje l'ass. Molinaro intun comunicât di domenie e lunis sul gjornâl, no si salve il furlan... si lu fâs murî plancut plancut.
E il fat che l'argoment de scuele al è chel plui combatût, al è propit par cheste motivazion: la scuele e je la clâf principâl par salvâ une lenghe. E lant a Barcelone mi soi rindût pardabon cont che e je une realtât (une realtât fatibil e eficaç: baste volê).
PAR LÂ INDEVANT
O pensi che cumò al sarès impuartant continuâ, come che a sugjerivin Mauro Tosoni e Dree Venier, ancje lôr partecipants de cunvigne, a fâ audizions in Friûl, convocant i professioniscj furlans (e no dome) dai diviers cjamps.
Al sarès interessant continuâ lis audizions: noaltris a Barcelone o vin scoltât come che si fâs gjornalisim in Catalogne, ma al sarès impuartant cognossi ancje la opinion di professioniscj in Friûl e no dome de informazion.
Par esempli, come che o vin fat cui sporteliscj, al sarès interessant savê ce che i gjornaliscj furlans (che a scrivin ancje par talian) a àn di dî a la Arlef. Ma la stesse robe si pues fâle cun ilustradôrs, esperts di art, comunicazion, insome ducj i aspiets de societât...
Chest in maniere di fevelâ cui professioniscj di setôr par capî cemût fâ ben lis robis e po dopo viodi cemût aplicâ i concets par fâlis ben par furlan.
Di solit o fevelìn spes dome di musiche, scuele (che a van ben), ma no son dome chestis tematichis, che par di plui a son avonde specifichis: o vin dibisugne, ta chest moment storic, di tornâ a jentrâ te societât civîl a nivel plui popolâr.
05 ottobre 2009
Si torne a tacâ balant
Viodìn cui che al induvine dulà che o soi stât par cualchi dì...
Ancje masse facil, ma intant cussì... Plui indevant us zontarai inmò alc su cheste esperience che par me e je stade entusiasmante!


text:
29 luglio 2009
Majano Nuova 2009
Come ogni an cuant che si scree il Festival, ti rive pes mans ancje l'ultin numar di Majano Nuova, la riviste publicade de Pro Loco. O ai tacât a sfueâle e mi soi fermât a lei lis primis pagjinis che a son dedicadis al ricuart di Dino Bortolotti, mancjât ai 20 di Avrîl di chest an: za dome par chescj lamps di memorie, che mi àn tornât a puartâ a tancj episodis che ancje jo o ai vivût cun e grazie a Dino, il numar al vâl la pene di jessi metût vie e tignût cont. Grazie a ducj chei che a àn scrit chestis bielis pagjinis par une persone pardabon speciâl che e mancjarà no dome ta chest Festival, ma par dut il paîs.
27 luglio 2009
Il mestri e i delfins
Come che o ai za dit, o soi un so fan. E cuant che o ai lete cheste enesime "Cjacarade" o ai pensât di condividile cun voaltris. Le met tal prin coment: si fevele dal acuari di Triest e no dome...
26 luglio 2009
Vuê o polsi
Publicât di Christian Romanini aes 06:37 Nessun commento:
25 luglio 2009
Mandi Boss!
Cuant che le ai lete sui gjornâi no rivavi a crodi. Ancje Bruce Springsteen al à imparât cualchi peraule di furlan e vie pal conciert di joibe passade al à berghelât 3 voltis «Mandi Udin!».
Vie pe serade al à ancje dit «O soi content di jessi cun voaltris achì stasere». Une dimostrazion di afiet che e da braure a ducj i furlans!
Mandi Boss e grazie!
Vie pe serade al à ancje dit «O soi content di jessi cun voaltris achì stasere». Une dimostrazion di afiet che e da braure a ducj i furlans!
Mandi Boss e grazie!
Publicât di Christian Romanini aes 14:30 4 commenti:
Etichetis: marilenghe, musiche
24 luglio 2009
Il grup dai letôrs su Feisbûc
Vuê o aprofiti di une iniziative che o ai cjapât cualchi dì indaûr e us ringrazii ducj voaltris, letôrs di chest blog.
Su Feisbûc, o Muselibri, o Facebook, o ai screât il grup dai letôrs di chest blog: lait a viodi chest link e se o vês voie o podês metisi in note.
In pôcs dîs il grup al à passât i 70 iscrits: no me spietavi une rispueste cussì svelte e numerose, grazie!
Intant inmò grazie par jessi simpri in tancj e par vê fat deventâ cheste sorte di diari une piçule place virtuâl par cjatâsi e discori.
Su Feisbûc, o Muselibri, o Facebook, o ai screât il grup dai letôrs di chest blog: lait a viodi chest link e se o vês voie o podês metisi in note.
In pôcs dîs il grup al à passât i 70 iscrits: no me spietavi une rispueste cussì svelte e numerose, grazie!
Intant inmò grazie par jessi simpri in tancj e par vê fat deventâ cheste sorte di diari une piçule place virtuâl par cjatâsi e discori.
Publicât di Christian Romanini aes 23:36 Nessun commento:
23 luglio 2009
Il Festival al sta par tacâ
Come ogni an, cu la fin di Lui al tache il Festival di Maian.
La Pro Loco di Maian e à lavorât une vore ancje chest an e chi podês lei dut il program 2009.
E sul gjornâl di vuê si pues lei ancje une letare che o cjatais ancje tai coments.
La Pro Loco di Maian e à lavorât une vore ancje chest an e chi podês lei dut il program 2009.
E sul gjornâl di vuê si pues lei ancje une letare che o cjatais ancje tai coments.
Publicât di Christian Romanini aes 18:29 1 commento:
Etichetis: amîs, associazions, ce fâ, comun
22 luglio 2009
Un grazie a Aldo
Fasint un piçul resocont de Messe di Aquilee di domenie passade o aprofiti par ringraziâ Aldo Taboga par vê fat chest biel servizi sul so portâl www.natisone.it. Us consei di lâ a viodi chest link e cussì o cjatarês tantis informazions su cheste messe che e je pardabon intense.
Jo stes, tornant a lei il libretut che nus àn dât e scoltant i cjants che a àn jemplade la Basiliche, mi soi sintût piçul piçul denant de profonditât dal messaç che Glesie furlane mi à fat cognossi. Disìn che svicinantmi a cheste associazion culturâl o ai rivât ancje a tornâ a cjatâ un percors che o vevi lassât in bande.
Tornant a la celebrazion, us consei di scoltâ cun atenzion chest file audio.
E chi us propon il test dal
Cjant di Sant Ermacure:
Sù, fâsti dongje, int di Sant Ermacure,
al to pastor e a Fortunât rivolziti,
ai testemonis, che tu sâs in glorie,
parcè che pe lôr fede a àn dât la vite.
Achì passarin, come vint in furie,
popui ruviei di brame e di tristerie,
ma tu âs viodût te dì de gran miserie,
il segno che il Signôr no ti bandone.
Gjolt, Aquilee, Diu ti da la glorie,
che, fruçonâts i mûrs de tô supierbie,
cence des armis cjantistu vitorie
pai tiei nemîs clamâts a jessi fradis!
Chi l'om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce.
Chi la semence de Furlane Glesie,
di Redenzion e puartave lis primiziis
e tal martiri si viestì di glorie,
sfidant a muart la prepotence umane.
Laudât Idiu, Trinitât santissime,
Pari, cul Fi, a pâr cul unic Spiritu,
che al sielç i debui, cun dissen di gracie,
par palesâ tal mont la sô potence. Amen.
Jo stes, tornant a lei il libretut che nus àn dât e scoltant i cjants che a àn jemplade la Basiliche, mi soi sintût piçul piçul denant de profonditât dal messaç che Glesie furlane mi à fat cognossi. Disìn che svicinantmi a cheste associazion culturâl o ai rivât ancje a tornâ a cjatâ un percors che o vevi lassât in bande.
Tornant a la celebrazion, us consei di scoltâ cun atenzion chest file audio.
E chi us propon il test dal
Cjant di Sant Ermacure:
Sù, fâsti dongje, int di Sant Ermacure,
al to pastor e a Fortunât rivolziti,
ai testemonis, che tu sâs in glorie,
parcè che pe lôr fede a àn dât la vite.
Achì passarin, come vint in furie,
popui ruviei di brame e di tristerie,
ma tu âs viodût te dì de gran miserie,
il segno che il Signôr no ti bandone.
Gjolt, Aquilee, Diu ti da la glorie,
che, fruçonâts i mûrs de tô supierbie,
cence des armis cjantistu vitorie
pai tiei nemîs clamâts a jessi fradis!
Chi l'om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce.
Chi la semence de Furlane Glesie,
di Redenzion e puartave lis primiziis
e tal martiri si viestì di glorie,
sfidant a muart la prepotence umane.
Laudât Idiu, Trinitât santissime,
Pari, cul Fi, a pâr cul unic Spiritu,
che al sielç i debui, cun dissen di gracie,
par palesâ tal mont la sô potence. Amen.
20 luglio 2009
Salt de cuaie by war
Ve chi une simpatiche cjançonute di Aldo Rossi che al comente la conversion di une ex presidente de regjon che de Leghe Nord e je passade cul Pd. No che mi vedi impressionât plui di tant, ancje parcè che a Maian o sin za usâts a viodi a saltâ di une bande a chê altre (provait par crodi: fracait chi). A proposit, rispiet a un an indaûr in consei comunâl a Maian nol è gambiât cuissà ce: cualchidune e continue a sentâsi in minorance (cuant che e ven, e simpri plui di râr...) e a proponisi fûr dal Municipi tant che referente pal centridrete, anzit pal Popolo della Libertà (sì, "libertât" di fâ cussì...)
19 luglio 2009
La Patrie di Lui
La Patrie di Lui e je rivade par pueste. Ta chest numar o vin fevelât de situazion de tutele linguistiche frontant diviers aprofondiments: la sentence de cort costituzionâl, i tais de leç 482, lis polemichis e vie indevant.
Jo e il Dree o vin firmât un "editorialut in pirulis" che al comente propit chestis ultimis polemichis: lait a leilu chi, sul Sît de Patrie.
Us visi che vuê aes 6 di sere us spietìn ducj a Aquilee li che Glesie Furlane e celebre la messe dai Sants Ermacure e Fortunât e al vignarà ancje let un comunicât in mert a lis stessis polemichis che o disevi chi parsore.
Jo e il Dree o vin firmât un "editorialut in pirulis" che al comente propit chestis ultimis polemichis: lait a leilu chi, sul Sît de Patrie.
Us visi che vuê aes 6 di sere us spietìn ducj a Aquilee li che Glesie Furlane e celebre la messe dai Sants Ermacure e Fortunât e al vignarà ancje let un comunicât in mert a lis stessis polemichis che o disevi chi parsore.
18 luglio 2009
17 luglio 2009
No si sa mai...
Publicât di Christian Romanini aes 00:33 Nessun commento:
Etichetis: internet
16 luglio 2009
Votait Alè Udin di Dario Zampa
La Associazion Udinese Club, sul portâl www.udineseclub.net, e à publicât un scandai sui 2 inmis dal Udin: lait a viodi fracant chi.
Jo o ai votât par Alè Udin di Dario Zampa (fracait chi par viodi il video), votaitlu ancje voaltis!
Jo o ai votât par Alè Udin di Dario Zampa (fracait chi par viodi il video), votaitlu ancje voaltis!
Publicât di Christian Romanini aes 18:07 Nessun commento:
Etichetis: amîs, associazions, internet, novitât
15 luglio 2009
Semplicementri Supernaturâl!!!
Joi ce cjoche!
Ce cjoche di musiche, fenomenâl!
O soi inmò che o baluci prime di indurmidîmi!
No ai altris peraulis par descrivi la sensazion, lis sensazions provadis usgnot al conciert di Carlos Santana (te foto) in place Unitât a Triest.
O savevi che o varès stât a un event no di pôc, ma cjatâsi devant di un mît de musiche planetarie, mi à lassât cence flât, se no par balâ, tignî il timp, cjantâ, insumis gjoldimi un spetacul pardabon emozionant.
Une band di musiciscj di gale, ma cuant che e à tacât a cori pe place la "vôs" di chê ghitare, la magjie e je tacade.
Cun cheste vere liende vivente, no classificabil dome intun unic gjenar musicâl, Afriche, Sudameriche, Nordameriche, Caraibis, in pratiche dutis lis notis dal mont si son fondudis intun univiers di musiche che nol sarà facil, se no impussibil, dismenteâ. E a pensâ che a son passâts 40 agns, no tu rivis a rinditi cont che chel siorut cu la baretone sul cjâf al jere ancje lui là, a Woodstock, tante e je la energjie che e nas dai soi dêts che svelts e sigûrs a corin su lis cuardis de ghitare... Dôs oris cence un moment di polse, un toc vie daûr chel altri!
Insumis, par fâle curte, ancje parcè che ogni peraule e sarà simpri masse pôc par dut che che o ai vivût e scoltât, o podarai dî: "O jeri ancje jo".
Anzit "O jerin ancje NÔ", stant che cheste serade speciâl e je stade inmò plui preziose parcè che le ai condividude cun Venusia.
Ps: Lait a viodi ancje il sît internet di Santana, al merte!
Ce cjoche di musiche, fenomenâl!
O soi inmò che o baluci prime di indurmidîmi!
No ai altris peraulis par descrivi la sensazion, lis sensazions provadis usgnot al conciert di Carlos Santana (te foto) in place Unitât a Triest.
O savevi che o varès stât a un event no di pôc, ma cjatâsi devant di un mît de musiche planetarie, mi à lassât cence flât, se no par balâ, tignî il timp, cjantâ, insumis gjoldimi un spetacul pardabon emozionant.
Une band di musiciscj di gale, ma cuant che e à tacât a cori pe place la "vôs" di chê ghitare, la magjie e je tacade.
Cun cheste vere liende vivente, no classificabil dome intun unic gjenar musicâl, Afriche, Sudameriche, Nordameriche, Caraibis, in pratiche dutis lis notis dal mont si son fondudis intun univiers di musiche che nol sarà facil, se no impussibil, dismenteâ. E a pensâ che a son passâts 40 agns, no tu rivis a rinditi cont che chel siorut cu la baretone sul cjâf al jere ancje lui là, a Woodstock, tante e je la energjie che e nas dai soi dêts che svelts e sigûrs a corin su lis cuardis de ghitare... Dôs oris cence un moment di polse, un toc vie daûr chel altri!
Insumis, par fâle curte, ancje parcè che ogni peraule e sarà simpri masse pôc par dut che che o ai vivût e scoltât, o podarai dî: "O jeri ancje jo".
Anzit "O jerin ancje NÔ", stant che cheste serade speciâl e je stade inmò plui preziose parcè che le ai condividude cun Venusia.
Ps: Lait a viodi ancje il sît internet di Santana, al merte!
14 luglio 2009
13 luglio 2009
Fieste dai Scampanotadôrs
Domenie ai 26 us consei di lâ a Zui, su la plêf di Sant Pieri pe fieste dai Scampanotadôrs Furlan.
L'apontament al è a buinore pe visite vuidade a la Polse di Cougnes e po dopo lis iniziativis a continuin cu la messe e la fieste par dute la zornade.
Un grazie a Michele di Maian che mi à fat cognossi cheste biele realtât furlane (fracait chi par lâ tal lôr sît internet)!
L'apontament al è a buinore pe visite vuidade a la Polse di Cougnes e po dopo lis iniziativis a continuin cu la messe e la fieste par dute la zornade.
Un grazie a Michele di Maian che mi à fat cognossi cheste biele realtât furlane (fracait chi par lâ tal lôr sît internet)!
Publicât di Christian Romanini aes 00:46 3 commenti:
12 luglio 2009
I Sants Ermacure e Fortunât, Patrons dal Friûl
Vuê il Friûl al ricuarde Ermacure, prin vescul di Aquilee, e Furtunât so diacun, che cul sacrifici de lôr vite a àn plantade chenti la prime comunitât cristiane fondade sul amôr, sul servizi, sul vanzeli, no su la prepotence, sul podê o su la cariere.
Il grop di Glesie Furlane come ogni an al invide il popul furlan te basiliche mari di Aquilee pe Messe grande di avôt dal Friûl. L’apontament al è par domenie ai 19 di Lui aes 6 sore sere.
E sarà la ocasion par preâ pal nestri popul, par cjapâ coragjo tal Signôr. Dopo Messe, si starà un moment in compagnie par un ghiringhel.
Tal invît che chest an Glesie furlane e à mandât al è ancje ripuartât un pas di une predicje che pre Checo Placerean al à fat propit a Aquilee, te fieste dai Sants Ermacure e Furtunât di 30 agns indaûr. Al jere il mês di Lui dal 1979 e pre Checo al diseve: “No si fâs pastorâl ni di predis ni di vescui se no metintsi dacuardi e metintsi in simpatie, in sintonie cu la vite, cul mût di vivi, cul mût di crodi, cul mût di preâ, cul mût intîr di dâ significât a la esistence dal propri popul. No si salve il furlan se no cuntune pastorâl furlane. No si ricostruìs il Friûl se no cuntune cjase e cuntune glesie furlane. No moderne e nancje antighe; furlane. E no si puartilu in glesie imponint mût di preâ, mût di assisti o di cjantâ o in cualunche altre manifestazion religjose che si puedi fâ in glesie, che no sedi nestre, nassude culì. Che si deventi miôr? Si devente miôr aprofondint lis robis, capintlis profondementri, lant fint a font de robe par gambiâ, no metint i vistîts di chei altris”.
Il grop di Glesie Furlane come ogni an al invide il popul furlan te basiliche mari di Aquilee pe Messe grande di avôt dal Friûl. L’apontament al è par domenie ai 19 di Lui aes 6 sore sere.
E sarà la ocasion par preâ pal nestri popul, par cjapâ coragjo tal Signôr. Dopo Messe, si starà un moment in compagnie par un ghiringhel.
Tal invît che chest an Glesie furlane e à mandât al è ancje ripuartât un pas di une predicje che pre Checo Placerean al à fat propit a Aquilee, te fieste dai Sants Ermacure e Furtunât di 30 agns indaûr. Al jere il mês di Lui dal 1979 e pre Checo al diseve: “No si fâs pastorâl ni di predis ni di vescui se no metintsi dacuardi e metintsi in simpatie, in sintonie cu la vite, cul mût di vivi, cul mût di crodi, cul mût di preâ, cul mût intîr di dâ significât a la esistence dal propri popul. No si salve il furlan se no cuntune pastorâl furlane. No si ricostruìs il Friûl se no cuntune cjase e cuntune glesie furlane. No moderne e nancje antighe; furlane. E no si puartilu in glesie imponint mût di preâ, mût di assisti o di cjantâ o in cualunche altre manifestazion religjose che si puedi fâ in glesie, che no sedi nestre, nassude culì. Che si deventi miôr? Si devente miôr aprofondint lis robis, capintlis profondementri, lant fint a font de robe par gambiâ, no metint i vistîts di chei altris”.
11 luglio 2009
Insium o realtât?
In esclusive us regali cheste foto.
Insium o realtât?
No us rispuint nancje sot torture: us dîs dome che cuant che o ai viodût chescj 4 volums dal GDBTF mi soi un tic ingropât pe emozion.
E o ai mandât a trai plui di cualchi pipinot che al à tant scrit dibant sui gjornâi... tiè!
Insium o realtât?
No us rispuint nancje sot torture: us dîs dome che cuant che o ai viodût chescj 4 volums dal GDBTF mi soi un tic ingropât pe emozion.
E o ai mandât a trai plui di cualchi pipinot che al à tant scrit dibant sui gjornâi... tiè!
Publicât di Christian Romanini aes 00:01 1 commento:
10 luglio 2009
Fraie dal Istitût ladin furlan cu la Patrie
Par domenie ai 12 di Lui l’Istitût ladin furlan “pre Checo Placerean” al à inmaneade la fraie anuâl. L’apontament al è pes 11 di buinore li de aree pes fiestis di Sant Lurinç di Sedean. Il program, che si vierzarà cul salût introdutîf dal President dal Istitût William Cisilino, al previôt i intervents dal President de Provincie di Udin, on. Pieri Fontanini, dal assessôr regjonâl Claudio Violino, dal President de Agjenzie regjonâl pe lenghe furlane Lorenzo Zanon e di me tant che vicediretôr da La Patrie dal Friûl. E sarà la ocasion no dome pai socis e amîs dal Istitût par cjatâsi adun, ma ancje pe nestre redazion par presentâ l’ultin numar de riviste che e à un speciâl dedicât a la situazion de tutele des lenghis minoritariis e duncje ancje dal furlan "Culture in fûc?".
Un grazie al Istitût ladin furlan, in particolâr al president William Cisilino, che nus ospite e a Radio Onde Furlane, in particolâr al diretôr Mauro Missana che mi à clamât ancje chest mês par presentâ la Patrie dentri de trasmission Atorator (fracait chi par cjatâ la trasmission dopo che e sarà lade in onde).
Un grazie al Istitût ladin furlan, in particolâr al president William Cisilino, che nus ospite e a Radio Onde Furlane, in particolâr al diretôr Mauro Missana che mi à clamât ancje chest mês par presentâ la Patrie dentri de trasmission Atorator (fracait chi par cjatâ la trasmission dopo che e sarà lade in onde).
09 luglio 2009
Benvignude furlanie
Vuê us segnali la trasmission Benvignude furlanie sugjeride di bande di Marco "El lobo" di Rosario in Argjentine. E va in onde ancje su Internet: fracait chi.
Ogni sabide a lis 11, orari argjentin: sintonizaitsi cheste sabide!
Ogni sabide a lis 11, orari argjentin: sintonizaitsi cheste sabide!
Buine scolte e mandi a ducj i Furlans ator pal mont.
08 luglio 2009
Cui passial sul gno puint?
Spes, su lis cuistions de lenghe furlane, a cjapin la peraule tancj che a tachin disint "Jo no soi un espert, ma..." e jù cuntune predicjone su cemût che si varès di fâ, "parcè che jo o ai simpri fevelât par furlan..." e vie indevant cuasi che pe politiche linguistiche al sedi suficient jessi nassût intun puest o ta chel altri, trascurant dal dut che forsit (ma o gjavarès il "forsit") al è necessari ancje par chest argoment vê une formazion sientifiche, esperience, mistîr e vie indevant. Cence nuie gjavâ al fevelâ de int, stant che ducj i vocabolaris a son la codificazion di une lenghe che in principi e je prime fevelade e dopo scrite. Ma cheste "codificazion" e à dibisugne di criteris che a nassin dal studi.
Un dai ultins in ordin timp, ma che dal sigûr nol sarà l'ultin, al è stât Gianfranco Ellero sul Gazzettino di chê altre dì. Ellero al tache scrivint "Non sono un linguista e un vocabolarista, ma credo di aver titolo per intervenire nel dibattito sul Grande Dizionario Digitale perché fui il lettore di terzo livello per il Vocabolario di Maria Tore Barbina. La compilatrice, infatti, volle che, in bozze, il suo lavoro fosse criticamente analizzato da monsignor Aldo Moretti, tarcentino, e poi, nella veste di giudice semantico e di "appello", dallo scrivente, parlante dalla nascita il friulano di Fraforeano". (Tai coments dut l'articul di Ellero o fracant chi).
Forsit il prof Ellero nol à let chest document (fracant chi), di fat al dîs che dal vocabolari nol sa tant: lis varietâts a son za previodudis e inseridis in part, parcè che il lavôr al è lunc. Chest al podarès jessi plui svelt se si permetès a plui int di lavorâi parsore: ma, come che al dîs Ellero, chest al coste e se lui al sa cemût tirâ fûr plui bêçs, jo dal sigûr lu ringraziarès di cûr.
Però cumò o provi a fâ ancje un paragon: jo no soi espert ni di ciments ni di costruzions. Ma stant che di cuant che o soi nassût o cjapi la autostrade di Glemone a Damâr par lâ a Tumieç, e ogni volte o fâs il puint che al passe parsore dal lât di Cjavaç... alore cumò o pensi di vê il titul par metimi a fâ i calcui e resonâ su ce maniere che si à di fâ une opare stradâl di chê fate. Chi in bande il risultât: cui vuelial passâ?
A part lis batudis, us torni a segnalâ il document su la lessicografie che al rispuint a tancj altris "dubis ancestrâi" di Ellero che se al ves vût un tic di plui atenzion al varès podût leilu prime di scrivi tantis imprecisions e fâ une brute malinformazion.
07 luglio 2009
Rosario in Argjentine
Vuê o saludi "El lobo" dal circul Alef di Rosario che mi veve domandât un articulut sul Udin: ur al ai mandât e lui lu à metût sul lôr blog, fracant chi "Un struc di Udin".
E la Rêt dai Furlans ator pal mont si slargje simpri di plui.
Mandi a ducj, mandi lobo!
Ps: un grazie ancje ai Fantats furlans, parcè che la foto e je lôr.
06 luglio 2009
A proposit di Vin: la propueste Keber
O ai savût che te cuistion Tocai, si è zontade une gnove pontade: Edi Keber - che ancje chest an al à vinçût tant che miôr produtôr dal cuei - al rinuncjarà a batiâ "friulano" il so tocai vint miôr di clamâlu "collio".
A parê dal gno informadôr, che o ringrazii, cheste e je "une prime crepe plene di (bon)sens".
E jo no rivi a dâi tuart.
Lait a viodi la schede dal vin, fracant chi.
05 luglio 2009
La cjacarade dal Mestri
O scuen ameti di jessi un so tifôs: Dree Valcic (te foto), colaboradôr de Patrie dal Friûl, ma prime gjornalist dal Gazzettino al è une des vôs che o lei di gust. E la sô "Cjacarade", rubriche fisse sul cuotidian, e je simpri buine par un spont, par une riflession. E cheste che us segnali e us ripuarti tal prin coment, e je stade par me terapeutiche parcè che mi à fat passâ la incazadure pe delusion che o vevi vût leint un intervent dal ass. De Anna di cualchi zornade indaûr. Ancje jo o ai simpri vude simpatie (che e continue ancje vuê) pal ex president de Provincie di Pordenon ancje parcè che o cjati pardabon gustôs sedi pal so caratar sedi pe sô fevelade in Folp di Cordenons. Però ai lei ce che al jere scrit sul gjornâl di cualchi zornade indaûr mi veve deludût chê cjapade di posizion (us met ancje chê tai coments). Par furtune che il Mestri Valcic mi à fat cjalâ il fat sot di une altre lûs. E a la fin mi à fat fâ ancje une ridade!
Publicât di Christian Romanini aes 22:33 2 commenti:
Etichetis: amîs, marilenghe, rassegne stampe
04 luglio 2009
Il prin libri di Andrea Monaco
Us segnali la cuviertine dal prin libri di Andrea Monaco.
Jo inmò no ai rivât a leilu ancje parcè che al è a pene jessût in librarie.
Isal cualchidun che al è za in stât di fâ une recension?
Jo inmò no ai rivât a leilu ancje parcè che al è a pene jessût in librarie.
Isal cualchidun che al è za in stât di fâ une recension?
Publicât di Christian Romanini aes 08:50 Nessun commento:
03 luglio 2009
Par continuâ a cjaminâ
Ve chi il video che al fâs un piçul struc de cjaminade di domenie passade, di Vençon a Sant Tomâs.
E je une testemoneance significative ancje se, pûr plasintmi ancje a mi i Abba, personalmentri o varès sielte une altre colone sonore: la sinfonie de nature e i moments che si à stâts cidins in scolte dome dai nestris pas no son paragonabii a nissune altre musiche.
E je une testemoneance significative ancje se, pûr plasintmi ancje a mi i Abba, personalmentri o varès sielte une altre colone sonore: la sinfonie de nature e i moments che si à stâts cidins in scolte dome dai nestris pas no son paragonabii a nissune altre musiche.
Publicât di Christian Romanini aes 18:56 Nessun commento:
02 luglio 2009
Bruno Pizzul par furlan
Mi soi butât sul gjornalisim sportîf... E cussì mi soi cjatât invidât di Gianluca Bertozzi a Mondo Bianconero, la trasmission web de Associazion dai Udin Club.
O ai vût tant plasê ancje parcè che ospit telefonic al jere il mitic Bruno Pizzul. Cuant che al è stât il moment des domandis i ai domandât ancje jo une robe, ven a stâi, parcè che secont lui l'Udin al fevele tant di marcjât, ma no si fevele mai cu la stesse fuarce di fâ cressi i zovins, pescjant tes societâts regjonâl, in maniere di vê plui furlans tal Udin e magari ancje vê cualchi zovament ancje sul belanç societari.
Bruno mi à rispuindût ancje par furlan disintmi che il setôr dai zovins al è ruvinât des "scuelis di balon" li che si da un tai masse "professionistic" e si piert la dimension dal zûc... risultât? I fruts si stufin e a molin: chest al è un probleme no dome dal Udin.
Po dopo e je intervignude ancje Marina Presello che e à continuât a fevelâ cun Pizzul par furlan e a chel pont no lu à plui tignût nissun, continuant la interviste dute in lenghe furlane!
Un grazie a Gianluca e a la Associazion dai Club dal Udin pe biele esperience che o speri che e podedi disvilupâsi tal timp.
01 luglio 2009
Cjaminâ
Vêso mai stât di Vençon a Sant Tomâs? Sì, a son sù par jù 20 km che par solit si fasin in 20/25 minûts a seconde di trop che tu coris cu la machine e dal trafic che tu cjatis par strade. E a la fin ce ti restial? I semafars tra Glemone e Osôf? Il passaç de ferovie o la zone industriâl di Riul? La dople curve di Cumierç?
Ma fâju a pît (e passant par Glemone e pe campagne dongje dal Tiliment a deventin in dut cuasi 35km) al è dut un altri gust. Provâ par crodi. Come che o vin fat jo e Venusia cun altris 70 di lôr partint a 6 di buinore di li dal Domo di Vençon e rivant a Sant Tomâs li de gleseute di Sant Zuan tor 6 di sere.
No je stade dome une esperience di fadie, ma une maniere par tornâ a cjatâ i timps naturâi dal moviment, gjoldint dal paisaç, dai profums, dai colôrs. Une esperience di riscuvierte interiôr su lis olmis di chei che par secui si son spostâts a pît... cui par necessitât, cui par fede, cui par motîfs difarents.
Al pues someâ fûr dai timps, ma e je une esperience che o consei parcè che il viaç plui interessant tal cjaminâ a pît al è chel dentri di se.
Un grazie a Marino e Marco par vê rindût pussibil chest.
Visualizzazione ingrandita della mappa
Ma fâju a pît (e passant par Glemone e pe campagne dongje dal Tiliment a deventin in dut cuasi 35km) al è dut un altri gust. Provâ par crodi. Come che o vin fat jo e Venusia cun altris 70 di lôr partint a 6 di buinore di li dal Domo di Vençon e rivant a Sant Tomâs li de gleseute di Sant Zuan tor 6 di sere.
No je stade dome une esperience di fadie, ma une maniere par tornâ a cjatâ i timps naturâi dal moviment, gjoldint dal paisaç, dai profums, dai colôrs. Une esperience di riscuvierte interiôr su lis olmis di chei che par secui si son spostâts a pît... cui par necessitât, cui par fede, cui par motîfs difarents.
Al pues someâ fûr dai timps, ma e je une esperience che o consei parcè che il viaç plui interessant tal cjaminâ a pît al è chel dentri di se.
Un grazie a Marino e Marco par vê rindût pussibil chest.
Visualizzazione ingrandita della mappa
Publicât di Christian Romanini aes 22:32 2 commenti:
Iscriviti a: Post (Atom)